SKRIFTLIG FORESPØRGSEL E-0902/02

af Esko Seppänen (GUE/NGL) til Kommissionen

(4. april 2002)

Om: Reduktion af saldoen for uindfriede bevillinger (UF)

Ifølge foreløbige oplysninger om EU-budgettets gennemførelse for 2001 lader det til, at de uindfriede betalings- og forpligtelsesbevillinger (UF) på ny er steget væsentligt. Hvad er de seneste oplysninger om

dette, og hvordan vil Kommissionen effektivisere indsatsen for radikalt at reducere dem i stedet for blot at vente på, at den såkaldte afviklingsklausul (deres afvikling fra konti efter en vis frist) gennemføres? Har Kommissionen et skøn for udviklingen i UF for årene 2002-2006?

Svar afgivet på Kommissionens vegne af Michaele Schreyer

(15. maj 2002)

De samlede uindfriede forpligtelser (hensatte bevillinger) er ganske rigtigt steget væsentligt i 2001, nemlig fra 65,6 mia. EUR ved årets begyndelse til 86,8 mia. ved slutningen, dvs. med 21,2 mia. EUR (foreløbige tal).

Hovedårsagen til denne stigning er den nye ordning med automatiske forpligtelser, der har været gældende for strukturfondene siden 2000. Ved hvert års begyndelse opføres hele beløbet til strukturfondenes årlige program direkte som forpligtelsesbevillinger. Disse forpligtelsesbevillinger udnyttes derefter som forskud på og godtgørelser af medlemsstaternes udgifter i forbindelse med gennemførelsen af strukturfondsprogrammerne. Både i 2000 og 2001 var godtgørelserne ret beskedne, fordi medlemsstaterne indtil da kun havde fremsendt et begrænset antal anmodninger. Derfor steg de uindfriede forpligtelser til strukturfondene i 2001 fra 32,9 mia. EUR til 50,2 mia., dvs. med 17,3 mia. EUR. Dette forklarer over 80 % af den samlede stigning i de uindfriede forpligtelser.

De øvrige grunde til stigningen i de uindfriede forpligtelser vedrører hovedsagelig Samhørighedsfonden (+ 1,1 mia. EUR), interne politikker (+ 1,0 mia. EUR) og førtiltrædelsesstøtten (+ 1,8 mia. EUR). For sidstnævnte gælder især, at det nye ISPA-program og de særlige tiltrædelsesprogrammer for landbrug og udvikling af landdistrikter (Sapard) er i en indledningsfase. De uindfriede forpligtelser til eksterne foranstaltninger steg for første gang ikke i 2001.

I overensstemmelse med fælleserklæringen af november 2001 vil Kommissionen som del af budgetproceduren for 2002 især fokusere på at få kontrol over de uindfriede forpligtelser, der er over fem år gamle og/eller som ikke har været genstand for udbetalinger i de sidste to år. En del af disse potentielt unormale uindfriede forpligtelser er ikke berettigede og bør annulleres, hvorved de samlede uindfriede forpligtelser bliver nedbragt. Kommissionen opstiller en handlingsplan med henblik på undersøgelse af ca. 16 000 forpligtelser på i alt 11,7 mia. EUR. Kommissionen fremsender første rapport til budgetmyndigheden i juni 2002, og denne rapport vil regelmæssigt blive fulgt op af statusrapporter om en række udvalgte budgetkonti efter budgetmyndighedens ønsker.

For perioden indtil 2006 afhænger udviklingen i de uindfriede forpligtelser afgørende af det tempo, med hvilket medlemsstaterne gennemfører strukturfondene. Det er stadig for tidligt at forudsige noget om dette. Kommissionen er imidlertid ved at forbedre den årlige prognose for samarbejdet med medlemsstaterne og søger herved at nå til en mere realistisk budgetlægning. De nye strukturfondsforordninger, der indeholder en ordning med automatisk annullering i tilfælde, hvor medlemsstaterne ikke har udnyttet deres programtildelinger inden for en bestemt tidsfrist, vil også bidrage til at stabilisere de uindfriede forpligtelser til strukturfondene.